Herdenk ook die vroue in die geskiedenis‘n Lesersbrief deur Marietjie Raath. Goeie more, Suid-Afrika Wat ŉ heerlike dag! Vrouedag! Foto: onestoneaway.com My gedagte gaan terug na 1904 toe die ACVV, die Afrikaanse Christelike Vrouevereniging, gestig is. Hulle doel was om te veg vir die regte van Afrikaans as onderrigtaal in skole en het ook later ŉ welsynsorganisasie geword wat vandag nog bestaan. Ek dink aan heldinne soos Nonnie de la Rey wat jare lank in die veld geleef het tydens die Tweede Vryheidsoorlog. Sy het haar kinders gered van die verskriklike ontberings in Engelse konsentrasiekampe gedurende hierdie oorlog, en ook haar man, genl. Koos de la Rey, bygestaan en ondersteun. Lees haar lewensverhaal in “De la Rey: ŉ Stryd vir vryheid” van AWG Raath. Ook ons vroue vandag! Patricia de Lille en Helen Zille. Ons weet wat hierdie ystervroue vir die Suid-Afrika van vandag beteken! Elke vrou wat vandag in die rol van sakevrou, huisvrou, tuisteskepper en mamma staan – ons eer julle want dit is regtig so dat die vrou van vandag elkeen haar eie Drakensberg klim! Soos deur die eeue het vandag se vrou haar eie uitdagings. Ons vroue gaan nie lê en kerm oor hulle omstandighede soos sommige vroue in die land nie. Hulle staan bankvas agter hulle mans en dra hul kerke, kinders en land se belange op die hart!